KOMISSION ASETUS N:o 99/64/ETY,

annettu 24 päivänä heinäkuuta 1964,

EMOTR:n ohjausosaston tuen myöntämisestä tehtyjen päätösten täytäntöönpanoa koskevista yksityiskohtaisista säännöistä

EUROOPAN TALOUSYHTEISÖN KOMISSIO, joka

ottaa huomioon Euroopan maatalouden ohjaus- ja tukirahaston tuen myöntämisen edellytyksistä 5 päivänä helmikuuta 1964 annetun neuvoston asetuksen N:o 17/64/ETY ja erityisesti sen 22 artiklan 3 kohdan(1),

sekä katsoo, että

rahaston tukea saaviin hankkeisiin liittyvät perusteena olevat asiakirjat toimittaa jäsenvaltion nimeämä viranomainen tai toimielin, jonka tehtävät on syytä täsmentää,

toimien tai töiden tehokkaan tarkastamisen varmistamiseksi olisi säädettävä, että komissiolle on toimitettava kuvaileva yhteenveto perusteena olevista asiakirjoista, jotka on laadittu joko sen jäsenvaltion oikeudellisten säännösten tai määräysten mukaisesti, jota asia koskee, tai edellä tarkoitetun viranomaisen tai toimielimen antamien määräysten mukaisesti,

niiden hankkeiden osalta, joiden toteuttaminen kestää yli vuoden on tärkeää toimittaa komissiolle asiakirja, jonka perusteella on mahdollista arvioida toimien tai töiden edistymistä,

avustuksen tai sen osan maksamiseksi on syytä säätää todistuksesta, jonka perusteella erityisesti komission on mahdollista todeta hankkeen täytäntöönpanon vaihe,

jos viranomaisen tai toimielimen säännöllisesti toimittamat asiakirjat eivät komission mielestä vaikuta riittäviltä tai niiden sisältö vaikuttaa epätäydelliseltä suhteessa hankkeille asetettujen rahoitusta koskevien edellytysten tai muiden edellytysten tarkastamiseen, komissio voi pyytää viranomaista tai toimielintä esittämään täydentäviä perusteena olevia asiakirjoja tai täydentäviä asiakirjoja,

on tärkeää säätää komission ja asianomaisen jäsenvaltion yhteistyöstä paikalla tehtävien tarkastusten varalta niiden tehokkuuden lisäämiseksi,

rahaston tuen keskeyttämis-, vähentämis- tai lopettamismenettelyä ei pitäisi aloittaa ilmoittamatta asiasta ennalta jäsenvaltiolle, jota asia koskee, jotta tämä voisi ilmoittaa kantansa asiaan eikä neuvottelematta asiasta perusteena olevien asiakirjojen toimittamisesta vastaavan viranomaisen tai toimielimen kanssa ja antamatta edunsaajille mahdollisuutta esittää havaintojaan,

koska rahaston avustus myönnetään edunsaajalle jäsenvaltion nimeämän toimielimen välityksellä, on syytä täsmentää kyseisen toimielimen tehtävät,

ottaen huomioon rahastoon nykyisin sovellettavat rahoitusta koskevat säännökset, avustus tai sen osa maksetaan, kun maksamiselle asetetut edellytykset täyttyvät, ja

tässä asetuksessa säädetyt toimenpiteet ovat rahastokomitean lausunnon mukaiset,

ON ANTANUT TÄMÄN ASETUKSEN:

I. Perusteena olevien asiakirjojen toimittamisesta vastaavan viranomaisen tai toimielimen tehtävät

1 artikla

Asetuksen N:o 17/64/ETY 22 artiklan 2 kohdan mukaisesti perusteena olevien asiakirjojen toimittamisesta vastaavan viranomaisen tai toimielimen on rahaston tuesta tehtyä maksusitoumusta koskevaa päätöstä seuraavan kolmen kuukauden kuluessa lähetettävä komissiolle kuvaileva yhteenveto niistä perusteena olevista asiakirjoista, jotka se aikoo pyytää.

"Perusteena olevilla asiakirjoilla" tarkoitetaan kaikkia niitä asiakirjoja, jotka on laadittu sen jäsenvaltion oikeudellisten säännösten ja määräysten mukaisesti, jota asia koskee, tai edellä tarkoitetun viranomaisen tai toimielimen antamien määräysten mukaisesti, ja jotka ovat omiaan osoittamaan, että kunkin hankkeen rahoitusta koskevat edellytykset tai muut hankkeelle asetetut edellytykset täyttyvät.

2 artikla

Edellisessä artiklassa tarkoitettu yhteenveto sisältää:

- perusteena olevien asiakirjojen erittelyn ja määräajan, jonka perusteena olevien asiakirjojen toimittamisesta vastaava viranomainen tai toimielin on suunnitellut asiakirjojen vastaanottamiselle asettavansa,

- määräykset tai toimenpiteet, joiden perusteella 1 artiklan 2 kohdassa tarkoitetut perusteena olevat asiakirjat laaditaan,

- lyhyen kuvauksen kyseisten asiakirjojen tavoitteesta ja sisällöstä.

3 artikla

Viranomaisen tai toimielimen on toimitettava komissiolle ennen kunkin vuoden syyskuun 1 päivää toiminnan tai työn edistymisen vaihetta kuvaileva asiakirja niiden toimien tai töiden osalta, joiden toteuttaminen kestää enemmän kuin vuoden.

4 artikla

Hankkeen täytäntöönpanon päättyessä tai täytäntöönpanon aikana, jos komission maksusitoumusta koskevassa päätöksessä määrätään jaksotetusta maksamisesta asetuksen N:o 17/64/ETY 17 artiklan 1 kohdan mukaisesti, viranomaisen tai toimielimen on toimitettava komissiolle asiakirja, jonka perusteella on mahdollista todeta, että maksamiselle asetetut edellytykset on täytetty, ja joka käsittää:

a) todistuksen, jonka perusteella on mahdollista todeta hankkeen täytäntöönpanovaihe ja jossa vahvistetaan, että toimielimellä on hallussaan kaikki perusteena olevat asiakirjat, joista 2 artiklassa on säädetty ja jotka ovat tarpeen avustuksen tai sen osan maksamiseksi;

b) lyhyt kuvaus sen hallussa olevien perusteena olevien asiakirjojen sisällöstä; mukaan on vähintään liitettävä oikeaksi todistettu kopio.

5 artikla

1. Viranomaisen tai toimielimen on komission pyynnöstä toimitettava sille kuukauden kuluessa ne 4 artiklan b alakohdassa tarkoitetut ja sen hallussa olevat perusteena olevat asiakirjat tai oikeaksi todistetut jäljennökset niistä.

2. Viranomaisen tai toimielimen on komission pyynnöstä toimitettava sille määräajassa, jonka komissio voi asettaa, asiakirja, joka sisältää kaikki hankkeen toteuttamisen vaihetta koskevat tiedot, jotka komissio haluaa kerätä.

3. Hankkeen toteuttamisen valvomiseksi tehokkaasti viranomainen tai toimielin laatii ja toimittaa komissiolle sen pyynnöstä ja määräajassa, jonka se voi asettaa, muut kuin 2 ja 4 kohdassa tarkoitetut perusteena olevat asiakirjat, jotka ovat omiaan vahvistamaan, että kunkin hankkeen rahoitusta koskevat edellytykset tai muut hankkeelle asetetut edellytykset täyttyvät.

II. Tarkastus paikalla

6 artikla

Jos komissio rahaston intervention kuluessa arvioi, että tarkastuksen järjestäminen paikalla on tarpeen, se ilmoittaa asiasta ennakolta sille jäsenvaltiolle, jonka alueella se aikoo suorittaa tarkastuksen, ja pyytää kyseistä jäsenvaltiota osallistumaan tarkastukseen.

III. Rahaston tuen keskeyttäminen, vähentäminen, lopettaminen

7 artikla

Ennen asetuksen N:o 17/64/ETY 22 artiklan 2 kohdan toisessa alakohdassa tarkoitetun keskeyttämis-, vähentämis- tai lopettamismenettelyn aloittamista komissio:

- ilmoittaa asiasta sille jäsenvaltiolle, jonka alueella hanke oli määrä panna täytäntöön ja kyseinen jäsenvaltio voi ilmoittaa kantansa asiaan,

- kuulee perusteena olevien asiakirjojen toimittamisesta vastaavaa viranomaista tai toimielintä,

- pyytää edunsaajaa tai edunsaajia ilmoittamaan viranomaisen tai toimielimen välityksellä syyt siihen, miksi asetettuja edellytyksiä ei noudateta.

IV. Välittäjänä toimivan tai välittäjinä toimivien elimien tehtävät maksamisessa

8 artikla

1. Kun komissio on todennut, että rahoitusta koskevat edellytykset tai muut hankkeelle asetetut edellytykset täyttyvät, se maksaa rahaston avustuksen tai, jos maksaminen on jaksotettu, osan avustuksesta edunsaajalle asetuksen N:o 17/64/ETY 22 artiklan 1 kohdan mukaisesti.

2. Välittäjänä toimiva elin maksaa avustuksen edunsaajalle viipymättä ja toimittaa siitä todisteen komissiolle viidentoista päivän kuluessa.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 24 päivänä heinäkuuta 1964.

Komission puolesta

Puheenjohtaja

Walter HALLSTEIN

(1) EYVL N:o 34, 27.2.1964, s. 586/64.